༄༅། །ཚེ་ཡི་ལྷ་ཚོགས་ཐུགས་དམ་སྐོང་བའི་རིམ་པ་
འཆི་མེད་ནོར་བུ་དཔག་བསམ་ལྗོན་ཕྲེང་
ཞེས་བྱ་བ་བཞུགས་སོ། །
(1བ) (སྐོང་རྫས་རྣམས།)ཨོཾ་པདྨ་ཀྲོདྷ་ཧ་ཡ་གྲཱྀ་ཝ་ཧུ་ལུ་ཧུ་ལུ་ཧཱུྃ་ཕཊ་ཀྱིས་(བསང་།) སྭ་བྷཱ་ཝ་(སོགས་ཆོས་ཉིད་རྣམ་དག་གི་སྔགས་རྒྱས་སྦྱང་།) སྟོང་པའི་ངང་ལས་གནས་ཡུལ་རྡོ་རྗེའི་ཞིང་། །པདྨ་རྣམ་པར་རྒྱས་པའི་ཕོ་བྲང་དབུས། །ཕྱི་ནང་གསང་མཆོག་ཁྱད་པར་བླ་མེད་རྫས། །གྲུབ་པའི་བདུད་རྩི་དགོས་འབྱུང་ནོར་བུའི་གཏེར། །ཟག་བྲལ་བདེ་བའི་མཆོད་སྤྲིན་མཐའ་ཀླས་པ། །འགྲིབ་མེད་ནམ་མཁའ་མཛོད་ཀྱི་ལོངས་སྤྱོད་ཆེ། །འདོད་ཡོན་ལྷ་ཚོགས་རྡོ་རྗེའི་ལྷ་མོར་བཅས། །སྐུ་གསུམ་རྒྱལ་བའི་ཞིང་ཁམས་གང་བར་གྱུར། །(འབྲུ་གསུམ་དང་། ནམ་མཁའ་མཛོད་ཀྱི་སྔགས་རྒྱས་ལན་གསུམ་རེས་བརླབ་ཅིང་།) ཨོཾ་ (2ན)བཛྲ་སྥ་ར་ཎ་ཁྃ་(གིས་སྤེལ་ལ། དབྱངས་སྙན་རོལ་མོའི་སྒྲ་དང་། དྲི་བཟང་སྤོས་ཀྱིས་གཟི་བྀན་སྤར་ཏེ།)ཧྲཱིཿ ཆོས་དབྱིངས་གདལ་པ་ཆེན་པོས་ལས། །རང་བྱུང་ཡེ་ཤེས་ཀུན་ཏུ་སྣང་། །མི་འགྱུར་ཚེ་ཡི་ལྷ་ཚོགས་རྣམས། །འདིར་འདུས་རིག་འཛིན་བདག་ཅག་གིས། །དད་གདུང་མོས་པས་སྤྱན་འདྲེན་ན། །མི་འདའ་རྡོ་རྗེའི་ཡལ་གམ་དགོངས། །དམ་ཚིག་གསང་བའི་གནས་མཆོག་འདིར། །དགྱེས་རབ་རྡོ་རྗེའི་སྐུ་ཡི་གར། །ཕྱིག་རྒྱ་སྟངས་སྟབས་ཤིགས་སེ་ཤིག །ཚངས་དབྱངས་རྡོ་རྗེའི་གསུང་གི་གདངས། །སྐྱེ་འགགས་བྲལ་བའི་དབྱངས་སུ་ལྡིར། །མི་གཡོ་རྡོ་རྗེའི་ཐུགས་ཀྱིས་རྩལ། །(2བ)གཞི་གྲོལ་བདེ་ཀློང་འཁྱིལ་བར་གདལ། །ཡོན་ཏན་འཕྲིན་ལས་རྨད་པོ་ཆེའི། །བཀོད་པ་བསམ་ཡས་རོལ་པར་བཅས། །འཇའ་འོད་མེ་ཏོག་ལམས་སེ་ལམ། །རིན་ཆེན་རྒྱན་ཕྲེང་ཁྲལ་ལ། །དར་དཔྱངས་ཅོད་པན་པུ་རུ་རུ། །གདུ་བུ་དྲིལ་གཡེར་སི་ལི་ལི། །ཐོར་ཚུགས་སྙན་ཆ་ལྡེམས་སེ་ལྡེམ། །དགྱེས་པའི་འཛུམ་ཞལ་ཀྱི་ལི་ལི། །ཚེ་དབང་བྱིན་ཆེན་ཐིབས་སེ་ཐིབ། །དངོས་གྲུབ་ཆར་རྒྱུན་ཤ་ར་ར། །ཕོ་ཉ་ལས་བྱེད་ཁྱུགས་སེ་ཁྱུག །སྤོས་སྤྲིན་རོལ་མོའི་སྒྲ་དང་བཅས། །འདིར་བྱོན་དགྱེས་པའི་གདན་ལ་བཞུགས། །འབྱོར་ཚོགས་བཤམས་པའི་མཆོད་སྤྲིན་བཞེས། །ཚོགས་ཁང་འདི་ལ་བྱིན་གྱིས་རློབས། །ཚོགས་རྫས་རྣམས་ལ་བཅུད་གཡང་ཕོབ། །སྤྱན་གཟིགས་བཀོད་པའི་བཀྲག་མདངས་ཕྱུངས། །སྒྲུབ་མཆོག་རྣམས་ལ་ཡེ་ཤེས་སྤོར། །དམ་སྐོང་ཚེ་དབང་དངོས་གྲུབ་སྩོལ། །ཧྲཱིཿ ཀུན་ཏུ་བཟང་པོའི་སྨོན་ལམ་དང་། །ནམ་མཁའ་མཛོད་ཀྱི་ལོངས་སྤྱོད་ལས། །ངོ་མཚར་བཀོད་པ་ཕུལ་བྱུང་བ། །ཧེ་རུ་ཀ་ཡི་ཏིང་འཛིན་འཕྲུལ། །དམིགས་བསམ་བྲལ་བར་རང་ཤར་བ། །བློ་ལས་འདས་པའི་སྤྲིན་རབ་འབྱམས། །སྣང་ཡུལ་ཐམས་ཅད་མཆོད་པའི་རྒྱན། །རྡོ་རྗེའི་(3ན) དབང་པོར་མཉམ་སྦྱོར་བའི། །བདེ་ཆེན་མཆོག་གི་དགའ་སྟོན་ཆེ། །གཉིས་མེད་མཉམ་པའི་ཀློང་དུ་འབུལ། །བླང་དོར་འཛིན་པ་བྲལ་བར་བཞེས། །ཡེ་གྲོལ་གཉུག་མའི་དབྱིངས་སུ་བསྐང་། །ཉམས་ཆག་གདོད་ནས་མ་སྐྱེས་པ། །དག་མཉམ་ལྷུན་འབྱམས་ཡངས་པར་བཤགས། །བདེ་སྟོང་འགྱུར་བ་མེད་པའི་དཔྱིད། །འཕོ་བྲལ་དོན་གྱི་ཚེ་དབང་སྩོལ། །ཧྲཱིཿ ཀ་དག་དབྱིངས་ཀྱི་ནམ་མཁའ་ལས། །ལྷུན་གྲུབ་རིག་རྩལ་མཆོད་པའི་སྤྲིན། །ཆོས་ཉིད་མངོན་སུམ་རོལ་པའི་རྒྱན། །གོང་འཕེལ་ལུ་གུ་རྒྱུད་ཀྱི་ཕྲེང་། །ཚད་ཕེབས་བཀོད་པ་ཆེན་པོར་བཤམས། །གཉིས་སྣང་ཟད་པའི་ལོངས་སྤྱོད་གཏེར། །གཉིས་མེད་རང་གསལ་ཀློང་དུ་གདལ། །རྨད་བྱུང་རྡོ་རྗེའི་ཉེར་མཆོད་རྫས། །འཆི་མེད་བཅུད་ཀྱི་ཨརྒྷཾ་རྒྱུན། །མཚོ་ལྟར་བསྐྱིལ་བ་དྭངས་རེ་སྤྲོ། །མཛེས་སྡུག་མེ་ཏོག་པདྨའི་ཕྲེང་། །གཅལ་དུ་བཀྲམ་པ་བཀོད་རེ་ལེགས། །སྦྱར་དང་རང་བྱུང་དྲི་བཟང་སྤོས། །བསུང་ཞིམ་སྤོས་སྤྲིན་བྱིན་རེ་ཆགས། །ཉི་ཟླ་ནོར་བུ་སྒྲོན་མེའི་འོད། །སྣང་གསལ་དཀྱིལ་འཁོར་འོད་རེ་འབར། །ངད་ཞིམ་རེག་འཇམ་ཁ་དོག་བཟང་། །རྨད་བྱུང་དྲི་ཆབ་ཉམས་(3བ)རེ་དགའ། །བཅའ་མུར་ལྡག་གཞིབ་ཞལ་ཟས་ཚོགས། །ལྷུན་པོར་སྤུངས་པ་བརྗིད་རེ་ཆེ། །སིལ་སྙན་དྲིལ་རྔ་གླིང་བུའི་སྒྲ། །ཟག་མེད་བདེ་བའི་དབྱངས་རེ་སྙན། །གདུང་སེལ་སྲབ་འཇམ་ཡངས་པའི་གོས། །ཟ་འོག་མན་ཏྲི་ལྷབ་མ་ལྷུབ། །གདུང་མེད་རབ་མཛེས་རིན་ཆེན་རྒྱན། །སྐད་སྙན་དྲིལ་གཡེར་སིལ་ཁྲོལ་འབྱིན། །སྒེག་བཞད་གླུ་དང་གར་རྡོ་རྗེ། །མཚར་སྡུག་ལང་ཚོ་ངོམས་པའི་ཚོགས། །རང་རང་མཆོད་པའི་གར་སྒྱུར་མ། །གྲངས་མེད་ཉི་ཟེར་རྡུལ་ལྟར་འཁྲིགས། །གཞན་ཡང་སྤྱན་གཟིགས་ལོངས་སྤྱོད་རྒྱན། །འཁོར་ལོས་སྒྱུར་བའི་བསོད་ནམས་ལས། །གྲུབ་པའི་རྨད་བྱུང་རྒྱལ་སྲིད་བདུན། །མི་དབང་དམ་པའི་ཉེར་སྤྱད་འབུལ། །ཉེ་བའི་རིན་ཆེན་རྣམ་བདུན་བཅས། །དགའ་བའི་ཡེ་ཤེས་རོལ་པའི་སྤྲིན། །སྣ་ཚོགས་ཕྱི་ཡི་མཆོད་པ་འདིས། །ཚེ་ཡི་ལྷ་ཚོགས་ཐུགས་དམ་བསྐང་། །བུམ་དབང་དམ་ཚིག་ཉམས་ཆག་བཤགས། །སྣང་སྟོང་འཆི་མེད་རྡོ་རྗེའི་སྐུ། །འགྱུར་མེད་རྟག་པའི་དངོས་གྲུབ་སྩོལ། །ཧྲཱིཿརང་བྱུང་རོལ་པའི་འདོད་ཡོན་ནི། །ཟག་མེད་བདེ་ཀློང་ཡངས་པའི་འཕྲུལ། །རབ་མཛེས་(4ན) གཟུགས་ཀྱི་རྡོ་རྗེ་མ། །མཚར་སྡུག་མུ་ཏིག་འོད་དུ་འཚེར། །སྣང་སྲིད་གསལ་བའི་ཨཱ་དརྴ། །ངོ་མཚར་ཡིད་འོང་སྣ་ཚོགས་བཀྲ། །སྣང་སྟོང་མཆོད་འབུལ་ལྷ་མོ་འབུམ། །ལང་ཞོའི་དཔལ་གྱི་འཇོ་སྒེག་ངོམས། །ཡིད་འཛིན་སྒྲ་ཡི་རྡོ་རྗེ་མ། །མདངས་མཛེས་གསེར་མཆོག་འོད་དུ་ལྟམ། །འུར་ཏིང་སིང་ཁྲོལ་རོལ་མོའི་སྒྲ། །སྙན་འགྱུར་ཡིད་འཕྲོག་སྣ་ཚོགས་འཁྲོལ། །གྲགས་སྟོང་མཆོད་འབུལ་ལྷ་མོ་འབུམ། །ངད་བཟང་དྲི་ཡི་རྡོ་རྗེ་མ། །བཀྲག་གསར་མརྒད་འོད་དུ་གསལ། །བདེ་སྐྱིད་མདངས་གསལ་བྱུག་པའི་མཆོག །སྣ་ཚོགས་དྲི་ཡི་དུང་ཕོར་བསྣམས། །ཚོར་སྟོང་མཆོད་འབུལ་ལྷ་མོ་འབུམ། །ཚིམ་བྱེད་རོ་ཡི་རྡོ་རྗེ་མ། །དགའ་བསྐྱེད་རཱ་གའི་མདངས་འོད་འབར། །ཁ་དོག་དྲི་རོ་ནུས་པའི་བཅུད། །ཡན་ལག་སྟོང་ལྡན་ཟས་གཞོང་འཛིན། །མྱང་སྟོང་མཆོད་འབུལ་ལྷ་མོ་འབུམ། །འཇམ་འཁྲིལ་རེག་བྱའི་རྡོ་རྗེ་མ། །སྣ་ཚོགས་གསལ་བའི་འོད་དུ་བཀྲ། །པཉྩ་ལཱི་ཀའི་ན་བཟའ་དང་། །ཟག་མེད་དབང་པོའི་རེག་བྱ་སྟོབས། །བདེ་སྟོང་མཆོད་འབུལ་ལྷ་མོ་འབུམ། །ཀུན་ཁྱབ་ཆོས་ཀྱི་རྡོ་རྗེ་མ། །(4བ)མུ་མེན་མཐིང་གའི་འོད་དུ་བརྗིད། །འཁོར་བ་མྱ་ངན་འདས་པའི་ཆོས། །ཡོངས་རྫོགས་ཆོས་འབྱུང་སྤྱན་མཚན་ངོམས། །མཉམ་ཉིད་མཆོད་འབུལ་ལྷ་མོ་འབུམ། །གཟི་ལྡན་དབང་ཕྱུག་རྡོ་རྗེ་མ། །སྔོ་དམར་ནཱི་ལའི་མདངས་འོད་ཆགས། །དབང་ལྔ་ཚིལ་ཞུན་རྐང་གླིང་དྲི། །དུག་ལྔ་ཡེ་ཤེས་དབྱིངས་དག་རྫས། །རོལ་པའི་མཆོད་འབུལ་མཁའ་འགྲོ་འབུམ། །གཞན་ཡང་བླ་མེད་གསང་བའི་མཆོག །རྡོ་རྗེའི་དམ་ཚིག་ཆེན་པོའི་རྒྱན། །དངོས་གྲུབ་ཀུན་འབྱུང་གྲུབ་པའི་དབྱིག །འཇིག་རྟེན་དགེ་ལེགས་བྱེད་པའི་ཕྱིར། །རྒྱལ་བས་བྱིན་བརླབས་རྫས་མཆོག་བརྒྱད། །ཐུན་མོང་ལས་ཆེན་དངོས་གྲུབ་རྣམས། །གྲུབ་པའི་ནོར་བུ་རྫས་བརྒྱད་བཅས། །མཆོག་དགའི་ཡེ་ཤེས་འབར་བའི་སྤྲིན། །རང་བྱུང་ནང་གི་མཆོད་པ་འདིས། །ཚེ་ཡི་ལྷ་ཚོགས་ཐུགས་དམ་བསྐང་། །གསང་དབང་དམ་ཚིག་ཉམས་ཆགས་བཤགས། །གྲགས་སྟོང་འཆི་མེད་རྡོ་རྗེའི་གསུང་། །གཞོམ་མེད་དབྱངས་ཀྱི་དངོས་གྲུབ་སྩོལ། །ཧྲཱིཿ གསང་མཆོག་རྡོ་རྗེ་ཚེ་ཡི་བཅུད། །ཐབས་ཀྱི་ཐིག་ལེ་ཤ་ཆེན་ལྔ། །ཤེས་རབ་སྟོང་དབྱིངས་བདུད་རྩི་ལྔ། །(5ན)སྣང་ཞིང་སྲིད་པའི་རྩི་དང་སྨན། །དག་མཉམ་དབྱིངས་སྦྱོར་འཆི་མེད་རྩི། །རཱ་ས་ཡ་ནའི་མཆོད་པ་དང་། །མ་རིག་དག་འཛིན་བག་ཆགས་ལུས། །རིག་པའི་ཕྱག་རྒྱས་ཕུག་པའི་ཁྲག །བདེ་ཀློང་པདྨའི་རཀྟར་བཅས། །འཁོར་བ་ཐུགས་རྗེས་མི་གཏོང་ཕྱིར། །བདེ་ཆེན་ཆགས་པ་བསྐུལ་བའི་རྫས། །ཧེ་རུ་ཀ་ཡི་དམ་ཚིག་ཆེ། །མ་ཧཱ་རཀྟའི་མཆོད་པ་དང་། །སྟོང་ཉིད་གནས་མཆོག་ཀ་པཱ་ལ། །ཆོས་འབྱུང་ཡུམ་གྱི་པདྨོ་རུ། །སྣང་བ་བཅུད་ཀྱི་གཏོར་ཆེན་པོ། །རྡོ་རྗེ་ལྷུན་པོའི་བ་ལིཾ་ཏ། །ཐབས་ཤེས་རྡོ་རྗེ་ཚེ་དང་མགལ། །མཉམ་སྦྱོར་བྱང་སེམས་ཐིག་ལེར་འཁྱིལ། །དགའ་བ་བཅུ་དྲུག་རྒྱན་གྱིས་སྤྲས། །སྟོང་ཉིད་འོད་གསལ་དངས་གུར་ཕུག །ཟག་མེད་དགའ་དང་བདེ་བའི་ཕུལ། །ཀུན་འབྱུང་ཡིད་བཞིན་རིན་ཆེན་གཏེར། །བདེ་ཆེན་ཚོགས་ཀྱི་འཁོར་ལོ་དང་། །སངས་རྒྱས་བསོད་ནམས་མཐུས་གྲུབ་པ། །བཀྲ་ཤིས་རྟགས་ཀྱི་ཕྱག་རྒྱ་བརྒྱད། །ཁྱད་པར་འཆི་མེད་ལྷ་ཚོགས་ཀྱི། །སྐུ་གསུང་ཐུགས་ཡོན་འཕྲིན་ལས་རྟེན། །སྲོག་འཁོར་བླ་རྡོ་རྟེན་རྫས་བཀོད། །བླ་སྲོག་དབུགས་ཚེའི་རྟེན་མཁར་བཤམས། །བསྐྱེད་སྔགས་རྫོགས་དང་ (5བ)རྫོགས་པ་ཆེའི། །རྣལ་འབྱོར་རིམ་པ་མཐར་དབྱུངས་ཤིང་། །བཅུད་ལེན་ལས་ཀྱི་སྦྱོར་བ་རྣམས། །གྲུབ་པའི་གཞུང་བཞིན་བརྩམས་པ་སོགས། །དགའ་བྲལ་ཡེ་ཤེས་ལོངས་སྤྱོད་སྤྲིན། །རྨད་བྱུང་གསང་བའི་མཆོད་པ་འདིས། །ཚེ་ཡི་ལྷ་ཚོགས་ཐུགས་དམ་བསྐང་། །ཤེར་དབང་དམ་ཚིག་ཉམས་ཆག་བཤགས། །བདེ་སྟོང་འཆི་མེད་དངོས་གྲུབ་སྩོལ། །ཧྲཱིཿ བསམ་བརྗོད་བྲལ་བའི་ཡེ་ཤེས་དབྱིངས། །མཉམ་ཉིད་འདུ་འབྲལ་མེད་པའི་རྒྱན། །བྱང་ཆུབ་སེམས་ཀྱི་བདེ་བའི་སྤྲིན། །དགའ་བ་བཅུ་དྲུག་ལོངས་སྤྱོད་གཏེར། །ཀུན་ཏུ་བཟང་མོ་དབྱིངས་ཀྱི་མཁའ། །ཆོས་འབྱུང་ཡུམ་གྱི་ཨེ་ཀློང་དུ། །ཀུན་ཏུ་བཟང་པོ་ཆེ་བའི་མཆོག །འགྱུར་མེད་བདེ་ཆེན་ཐིག་ལེ་ཝྃ། །ཁ་སྦྱོར་བདེ་མཆོག་རྒྱས་འདེབས་མ། །རིགས་ལྔའི་ཕྱག་རྒྱ་བཅུ་དྲུག་ཕྲག །འབུམ་ཕྲག་ཡངས་པའི་ཕོ་ཉ་མོ། །སྣ་ཚོགས་རིན་ཆེན་འོད་དུ་འཚེར། །ཡིད་འོང་ལང་ཞོའི་ཕུལ་གྱིས་ཕྱུག །ངོ་མཚར་དམ་པའི་རྒྱན་གྱིས་སྤུད། །རྩེ་འཇོ་རྒོད་པའི་རྣམ་འགྱུར་ངོམས། །འཁྲིལ་འཇམ་རེག་བྱའི་དཔལ་ལྡན་མར། །རྡོ་རྗེ་པདྨ་མཉམ་སྦྱོར་བའི། །གསང་མཆོག་(6ན) བདེ་བའི་མཆོད་པ་དང་། །ཆོས་ཉིད་མཉམ་པའི་ཧོམ་ཁུང་དུ། །ཆོས་ཅན་རྟོག་ཚོགས་རཱུ་ཏྲ་བཀུག །གཉིས་མེད་རྡོ་རྗེའི་མཚོན་ཆ་ཡིས། །སྐྱེ་འཆིའི་མཚན་རྟོག་དབྱིངས་སུ་བསྒྲལ། །དུག་གསུམ་རྡོ་རྗེ་གསུམ་དག་པའི། །ཤ་ཁྲག་རུས་པའི་མཆོད་པ་ཆེ། །ཁམས་གསུམ་ཡོངས་སྒྲོལ་དམ་ཚིག་དང་། །སྣང་གསལ་འོད་དང་མཚན་ལྡན་བམ། །སྲོག་ཆགས་མདངས་ཏེ་དགྱེས་སྐོང་རྫས། །ལྷན་ཅིག་སྐྱེས་དགའི་ལོངས་སྤྱོད་སྤྲིན། །སྦྱོར་སྒྲོལ་བརྟུལ་ཞུགས་རྨད་པོ་ཆེ། །བླ་མེད་མཆོག་གི་མཆོད་པ་འདིས། །ཚེ་ཡི་ལྷ་ཚོགས་ཐུགས་དམ་བསྐང་། །ཀ་དག་ལྟ་བའི་དམ་ཉམས་བཤགས། །དབྱེར་མེད་ཡེ་ཤེས་རྡོ་རྗེའི་དབྱིངས། །ཕྱམ་གདལ་ཆེན་པོའི་དངོས་གྲུབ་སྩོལ། །ཧྲཱིཿ ཡེ་ཤེས་རྣམ་པ་ཐམས་ཅད་པ། །སེམས་ཀྱི་ཡིད་བཞིན་ཀུན་འབྱུང་གཏེར། །ནམ་མཁའ་ཐམས་ཅད་གཞལ་ཡས་ཁང་། །ཉི་ཟླ་གཟའ་སྐར་རྒྱན་དུ་བཀྲམ། །སྤྲིན་དང་འཇའ་ཚོན་འཕན་དར་དཔྱངས། །བཀྲག་གསལ་ལྷུན་སྡུག་བག་རེ་དྲོ། །སྣང་བ་ཐམས་ཅད་འདོད་ཡོན་སྤྲིན། །ལོངས་སྤྱོད་ཚོགས་ཀྱི་རྫས་སུ་བཤམས། །སྐྱེ་འགྲོ་ཐམས་ཅད་མཆོད་པའི་ལྷ། །དཔའ་(6བ)བོ་དཔའ་མོའི་གར་སྟབས་འཁྱུག །སྒྲ་གྲགས་ཐམས་ཅད་སྙིང་པོའི་ཛཔྲ། །བརྗོད་བྲལ་ནཱ་དའི་དབྱིངས་སུ་ལྡིར། །དྲན་རྟོག་ཐམས་ཅད་འོད་གསལ་བ། །རིག་པ་བདེ་གཤེགས་སྙིང་པོར་བཞེངས། །ཡེ་དག་ཀུན་བཟང་ཡངས་པའི་ཀློང་། །གཞི་རྫོགས་དོན་གྱི་ཕྱག་རྒྱ་ཆེ། །སྟོང་སྲོག་གཅིག་ཏུ་དྲིལ་བའི་གདེངས། །མཚན་མའི་རྟོག་པས་མི་ཕྱེད་པ། །བློ་འདས་དགའ་ཆེན་རྡོ་རྗེའི་སྤྲིན། །འཁོར་གསུམ་ཡེ་གྲོལ་མཆོད་པ་འདིས། །ཚེ་ཡི་ལྷ་ཚོགས་ཐུགས་དམ་བསྐང་། །ལྷུན་གྲུབ་དགོངས་པའི་དམ་ཉམས་བཤགས། །ཐ་སྙད་ཟད་པ་བུམ་པ་སྐུར། །འུབ་ཆུབ་ཆེན་པོའི་དངོས་གྲུབ་སྩོལ། །ཧྲཱིཿ སྐྱེ་བ་མེད་པའི་ཡེ་ཤེས་རྩལ། །འགགས་པ་མེད་པའི་ཕྱག་རྒྱར་བཞེངས། །འཆི་མེད་མི་འགྱུར་རྡོ་རྗེའི་སྐུ། །དཀྱིལ་འཁོར་ལྷ་ཚོགས་ཐུགས་དམ་བསྐང་། །ཀུན་ཏུ་བཟང་པོ་འོད་མི་འགྱུར། །འཆི་མེད་བླ་མ་ཚེ་དཔག་མེད། །པདྨ་དབྱིངས་ཕྱུག་ཡུམ་དང་སྦྱོར། །ཡབ་ཡུམ་གཉིས་མེད་ཐུགས་དམ་བསྐང་། །འགྲོ་འདུལ་པདྨ་གར་གྱི་དབང་། །ཐུགས་